钦定古今图书集成/明伦汇编/官常典/第479卷 > 慕容俨
## 钦定古今图书集成/明伦汇编/官常典/第479卷 > 慕容俨

按《北齐书》本传：“俨，字恃德，清都成安人，慕容廆之后
也。父叱头，魏南顿太守。身长一丈，腰带九尺。武平初，
追赠开府仪同三司、尚书左仆射、持节都督沧恒二
州军事、恒州刺史。俨容貌出群，衣冠甚伟，不好读书，
颇学兵法，工骑射。正光中，魏河间王元琛率众救寿
春，辟俨左厢军主，以战功赏帛五十疋。军次西硖石”，
因解涡阳之围，平仓陵城、荆山戍。梁遣将郑僧等要
战，俨击之，斩其将萧乔，梁人奔遁。又袭破王神念等
军，擒二百馀人，神念仅以身免。三年，梁遣将攻东豫
州，大都督元宝掌讨之。俨督别将郑海珍与战，斩其
军主朱僧珍、军副秦太。又击贼王苟于阳夏，平之。孝
昌中，尔朱荣入洛，授俨京畿南面都督。永安中，西荆
州为梁将曹义宗所围，俨应募赴之。时北育太守宋
带剑谋叛，俨乃轻骑出其不意，直至城下，语云：“大军
已到，太守何不迎？”带剑造次，惶恐不知所为，便出迎
俨即执之，一郡遂定。又破梁将马元达、蔡天起、柳白
嘉等，累有功，除彊弩将军。与梁将王元真、董当门等
战，并破之。解穰城围，克复南阳、新乡。转积射将军、持
节、豫州防城大都督。尔朱败，与豫州刺史李恩归高
祖。以勋累迁安东将军、高梁太守，转五城太守、东雍
州刺史。沙苑之败，西魏荆州刺史郭鸾率众攻俨。拒
守二百馀日，昼夜力战，大破鸾军，追斩三百馀级，又
擒西魏刺史郭他。时诸州多有翻陷，唯俨获全，进号
镇南将军。武定三年，率师解襄州围，频使茹茹。又从
攻玉壁，赐帛七百疋，并衣帽等。五年，镇河桥五城。侯
景叛，俨击陈郡贼，获景麾下军狄曷赖及伪署太守
郑道合、兖州刺史王彦夏、行台狄畅等，擒斩百馀级。
旋军项城，又擒景伪署刺史辛光及蔡遵，并其部下
二千人。六年，除谯州刺史，屡有战功，多所降附。七年，
又除胶州刺史。天保初，除开府仪同三司。三年，梁司
徒陆法和、仪同宋茞等率其部下，以郢州城内附。时
清河王岳帅师江上，乃集诸军议曰：“城在江外，人情
尚梗，必须才略兼济，忠勇过人，可受此寄耳。”众咸共
推俨。岳以为然，遂遣镇郢城。始入，便为梁大都督。侯
瑱、任约率水陆军奄至城下，俨随方御备，瑱等不能
克。又于上流鹦鹉洲上造荻葓竟数里，以塞船路。人
信阻绝，城守孤悬，众情危惧。俨导以忠义，又悦以安
之。城中先有神祠一所，俗号“城隍神”，公私每有祈祷，
于是顺士卒之心，乃相率祈请，冀获冥祐。须臾，冲风
欻起，惊涛涌激，漂断荻葓。约复以铁锁连缉，防御弥
切。俨还共祈请，风浪夜惊，复以断绝，如此者再三。城
人大喜，以为神助。瑱移军于城北，造栅置营，焚烧坊
郭，产业皆尽。约将战士万馀人，各持攻具，于城南置
营垒，南北合势。俨乃率步骑出城奋击，大破之，擒五
百馀人。先是，郢城卑下，兼土疏颓坏，俨更修缮城雉，
多作大楼，又造船舰，水陆备具，工无暂阙。萧循又率
众五万，与瑱、约合军，夜来攻击。俨与将士力战终夕至明，约等乃退，追斩瑱骁将张白石首，瑱以千金赎
之，不与。夏，五月，瑱、约等又相与并力，悉众攻围。城中
食少，粮运阻绝，无以为计，唯煮槐楮、桑叶并纻根、水
萍、葛艾等草及靴皮带、觔角等物而食之。人有死者，
即取其肉，火别分啖，惟留骸骨。俨犹申令将士，信赏
必罚，分甘同苦，死生以之。自正月至于六月，人无异
志。后萧方智立，遣使请和。显祖以城在江表，据守非
便，有诏还之。俨望帝悲不自胜。帝呼令至前，执其手，
持俨须鬓，脱帽看发，叹息久之，谓俨曰：“观卿容貌，朕
不复相识，自古忠烈，岂能过此。”俨对曰：“臣恃陛下威
灵，得申愚节，不屈竖子，重奉圣颜。今虽夕死，没而无
恨。”帝嗟称不已。除赵州刺史，进伯为公，赐帛一千疋，
钱十万。九年，又讨贼有功，赐帛一百疋，钱十万。十年，
诏除扬州行台，与王贵显、侯子监将兵卫送萧庄，筑
郭默、若邪二城，与陈新蔡太守鲁悉达战大蛇洞，破
走之。又监萧庄、王琳军，与陈将侯瑱、侯安都战于芜
湖，败归。皇建初，别封成阳郡公。天统二年，除特进。四
年十月，又别封猗氏县公，并赐金、银、酒、锺各一枚，胡
马一匹。五年四月，进爵为义安王。武平元年，出为光
州刺史。俨少任侠，交通轻薄，遨游京洛间。及从征讨，
每立功效，经略虽非所长，而有将帅之节。所历诸州，
虽不能清白守道，亦不贪残。卒，赠司徒、尚书令。